Maðurinn sem myrti 21 í barnaskóla í Texas í fyrrakvöld var í skólanum í um 40 mínútur áður en hann var yfirbugaður af landamæravörðum. Lögreglan réðist aldrei til inngöngu þrátt fyrir að fólk á vettvangi hafi hvatt til þess.
Þegar árásarmaðurinn kom inn í skólann hóf hann strax skothríð. Landamæraverðir voru fyrstir til að bregðast við og skothríð hófst þeirra á milli áður en maðurinn komst í skólastofu, lokaði að sér og hélt skothríðinni áfram. Nítján börn og tveir kennarar lágu þá í valnum og sautján til viðbótar særðust.
Lögreglumennirnir áttu erfitt með að brjóta upp hurðina og urðu á endanum að útvega lykil að henni. Þetta gaf árásarmanninum meiri tíma. Talið er að hann hafi verið inni í skólanum í 40-60 mínútur áður en hann var felldur.
Vitni segja að fjöldi lögreglumanna hafi verið fyrir utan skólann en ekki ráðist inn. Haft er eftir föður eins barnsins sem var drepið að hann hafi sjálfur verið að hugsa um að ráðast inn í skólann af því að lögreglan hafi ekki gert neitt. Fleiri hafa gefið sterklega í skyn að með meiri viðbrögðum fyrr hefði verið hægt að bjarga mannslífum. Lögreglan segir aftur á móti að fjöldi lögreglumanna hafi brugðist við, og leyst úr málunum eins fljótt og hægt var.
Fram hefur komið að árásarmaðurinn hafi hvorki verið á sakaskrá né verið greindur með andleg veikindi. Vopnin sem hann notaði, tveir sjálfvirkir rifflar, voru keypt á átján ára afmæli hans, en í Texas má kaupa skotvopn þegar maður er orðinn átján ára. Beto O'Rourke sem býður sig fram til ríkisstjóra í Texas truflaði í gær blaðamannafund ríkisstjórans Gregs Abbott um árásina og sakaði Repúblíkana um að gera ekkert til að taka á skotárásum - þessi árás hefði verið algjörlega fyrirsjáanleg. O'Rourke var vísað út af fundinum. Demókratar í öldungadeild vinna nú að málamiðlunartillögu um harðari skotvopnalöggjöf í von um að fá nægilega marga Repúblíkana til að setja strangari skilyrði fyrir að eiga slík vopn.
Vitni að lögregluaðgerðum í skotárásinni í Texas í fyrrakvöld segja að lögreglan hafi ekki ráðist inn í húsið þrátt fyrir áskoranir þar um. Árásarmaðurinn var inni í um 40 mínútur áður en hann var felldur.